

**Kontakt spoločnosti Kia Sales Slovakia:**

Mária Spišiaková

PR & Event Assistant Manager

T. +421 910 977 334

E. m.spisiakova@kmss.sk

**Kia v centre pozornosti na autosalóne IAA Mobility s dvoma debutujúcimi elektrickými vozidlami s najmodernejšími technológiami**

* **Európska premiéra úplne nového plug-in hybridného modelu Sportage**
* **Spojenie vynikajúcej účinnosti a čisto elektrického pohonu s nulovými emisiami, ktorého výsledkom je skvelý výkon a kultivovanosť jazdy**
* **V Európe debutuje prvé špecializované plne elektrické vozidlo značky Kia – inovatívny model EV6**
* **Návštevníci medzinárodného autosalónu IAA Mobility, ktorý sa po prvý raz koná v nemeckom Mníchove (7. – 12. septembra), nájdu spoločnosť Kia na námestí Odeonsplatz v centre mesta**

Spoločnosť Kia Europe predstavila na medzinárodnom autosalóne IAA Mobility v premiére nie jedno, ale hneď dve technologicky vyspelé elektrické vozidlá, čím ďalej posilnila postavenie svojej značky ako lídra a priekopníka udržateľnej bezemisnej dopravy.

Do centra pozornosti sa dostal úplne nový plug-in hybridný model Sportage (PHEV), ktorý sa zároveň predstavuje vo svetovej premiére. Prináša kompletne prepracované stvárnenie SUV ako vysoko účinné, dynamické a praktické vozidlo na každý deň, ktoré je schopné jazdiť v teréne i mimo neho. Hneď vedľa nového Sportage PHEV je na autosalóne IAA Mobility vystavený model EV6 – prvé špecializované plne elektrické vozidlo (BEV= battery electric vehicle) značky Kia, ktoré v Európe taktiež debutuje a ilustruje novú filozofiu dizajnu spoločnosti Kia ako aj jej oddanosť trvalo udržateľnej mobilite.

**Nové európske plug-in modely Sportage**

Nový európsky plug-in hybridný model Sportage bol vyvinutý na základe pokročilej novej architektúry, ktorá zahŕňa revolučné inovácie a technológie v oblasti elektrifikácie hnacích sústav. Je stelesnením nekompromisného ekologického a dynamického SUV a prináša spojenie výkonu a schopnosti bezemisnej elektrickej jazdy, ktorá pokryje väčšinu každodenných ciest z domu do práce i každodenné potreby nákupov.

Plug-in hybridný Sportage je vybavený 1,6-litrovým motorom T-GDI od spoločnosti Kia, trakčným elektromotorom s trvalým magnetom s výkonom 66,9 kW a lítiovo-iónovým akumulátorom s výkonom 13,8 kWh. Kombinovaná pohonná sústava dodá celkový výstupný výkon systému 265 k, pričom 180 k pochádza zo spaľovacieho motora. Zároveň využíva výhody najnovšieho modulu hybridného generátora zapaľovania (HSG) od spoločnosti Kia, ktorý sa vyznačuje vysokou účinnosťou a vysokým výkonom, a hybridnej jednotky riadenia výkonu (HPCU). Modul HSG pomáha zabezpečovať vysokú účinnosť a optimalizáciu úrovne hluku, vibrácií a tvrdosti (NVH), a to čiastočne vďaka svojmu na výkon zameranému špičkovému technologickému usporiadaniu permanentných magnetov s dvojfázovou asymetrickou aplikáciou. Jednotka HPCU zabezpečuje vyšší výkon, vyššiu účinnosť a zníženie celkovej hladiny hluku napriek tomu, že je v porovnaní s predchádzajúcim systémom objemovo menšia.

Dôsledné usporiadanie plug-in hybridného modelu má zabrániť nárazom do priestoru pre cestujúcich a batožinového priestoru. Vysokonapäťový akumulátor je preto umiestnený v strede medzi oboma nápravami pod karosériou SUV, čo zaisťuje vyvážené rozloženie hmotnosti a zároveň praktický, pohodlný a univerzálny vnútorný priestor.

Najmodernejší akumulátor v plug-in hybridnom modeli Sportage je vybavený špičkovou jednotkou na správu akumulátora, ktorá nepretržite sleduje stav jeho nabitia, vrátane faktorov, ako je elektrický prúd, napätie, izolácia a diagnostika porúch. Akumulátor má tiež pokročilú jednotku monitorovania článkov, ktorá meria a sleduje napätie a teplotu článkov.

Plug-in hybridný Sportage sa dodáva s pokročilou šesťstupňovou automatickou prevodovkou a jeho palubný nabíjací systém (OBC) má menovitý výkon 7,2 kW, čo mu dodáva špičkovú hustotu energie 1,53 kW/ℓ a účinnosť až 95%.

*„Úplne nový plug-in hybridný model Sportage vyzdvihuje poslanie spoločnosti Kia urýchliť udržateľnú mobilitu v celej Európe*,“ uviedol prezident spoločnosti Kia Europe Jason Jeong.

**EV6 – prvé špecializované plne elektrické vozidlo značky Kia postavené na báze univerzálnej architektúry E-GMP**

Tento priekopnícky crossover je prvým špecializovaným BEV, ktorý spoločnosť Kia uvádza na trh v rámci svojej novej filozofie dizajnu „zjednotenie protikladov“. Zároveň je prvým vozidlom postaveným na báze jej novej globálnej modulárnej platformy pre elektrické vozidlá (E-GMP).

Model EV6 poháňa výlučne elektrická energia a ponúka na výber viacero konfigurácií pohonných jednotiek s dlhým dojazdom a nulovými emisiami. Je to prvé elektrické vozidlo značky Kia, ktoré je v ponuke s pohonom dvoch kolies (2WD) alebo všetkých kolies (AWD).

Model EV6 vo verzii 2WD má výkon 77,4 kWh a prejde až 528 kilometrov na jedno nabitie v kombinovanom cykle WLTP\*. Pri maximálnom krútiacom momente 605 Nm, ktorý je v ponuke na verzii AWD, dokáže Kia EV6 zrýchliť z nuly na 100 km/h už za 5,2 sekundy.

Všetky verzie modelu EV6 disponujú možnosťou nabíjania 800 V a 400 V bez toho, aby boli potrebné ďalšie komponenty alebo adaptéry. Rýchlym nabíjaním sa vozidlo nabije z 10 na 80 percent kapacity už za 18 minút. Integrovaná riadiaca jednotka nabíjania (ICCU) navyše umožňuje novú funkciu nabíjania z vozidla (V2L), vďaka ktorej je akumulátor schopný dodať v prípade potreby až 3,6 kW energie na prevádzku iných elektronických zariadení alebo nabíjanie iného elektrického vozidla.

A aby ste mali dušu na mieste, nový model EV6 je vybavený celou škálou komfortných funkcií a najnovších pokročilých asistenčných systémov pre vodiča (ADAS). Patrí k nim napríklad nová generácia asistenčného systému pre jazdu na diaľnici s asistentom pri predbiehaní, systém monitorovania mŕtveho uhla, asistent predchádzania čelným nárazom vrátane funkcie odbočovania na križovatke a križovania iných vozidiel, ako aj nová inteligentná technológia predného osvetlenia.

„Relaxačné“ sedadlá, dva zakrivené displeje s uhlopriečkou 12,3”, viacrežimové ovládanie, prvotriedny priestor a pôsobivé úložné priestory dodávajú modelu EV6 konkurenčnú výhodu, ktorá vyhovie všetkým potrebám. Architektúra E-GMP umožnila úplne rovnú konštrukciu podlahy, vďaka čomu vznikol pohodlný a prvotriedny priestor kabíny, ktorý ponúka priestor na nohy 1 078 mm vpredu a veľkorysých 990 mm vzadu. K praktickému využitiu a funkčnosti modelu EV6 prispieva aj batožinový priestor s objemom 520 litrov (VDA), vhodný pre rodiny s deťmi. Odomykanie bez použitia kľúča s automatickými zapustenými kľučkami dverí, niekoľko režimov jazdy, ktoré optimalizujú jazdné vlastnosti a ovládateľnosť, technológia projekčného displeja s rozšírenou realitou a mimoriadne ergonomický dizajn – to všetko zvyšuje a umocňuje zážitok, ktorého ústredným bodom je vždy vodič.

**Kia na prvom autosalóne IAA Mobility**

Návštevníci medzinárodného autosalónu IAA Mobility v Mníchove nájdu spoločnosť Kia na vonkajšom výstavisku na námestí Odeonsplatz v centre mesta 7. septembra od 14:00 do 20:00, 8. až 11. septembra v čase od 10:00 do 20:00 a 12. septembra od 10:00 do 17:00. Návštevníkov čaká zážitok nového modelu EV6 prostredníctvom virtuálnej reality (VR) a možnosť sadnúť si do úplne nového plug-in hybridného SUV Sportage aj nového EV6.

# # #

**Poznámka pre redaktorov**

*\** *Dojazd bol určený podľa štandardizovaného postupu merania EÚ (WLTP) s akumulátorom s výkonom 77,4 kWh, pohonom zadných kolies a diskami veľkosti 19” (vyobrazené vozidlá majú disky kolies veľkosti 20”). Na skutočný dojazd však má vplyv aj individuálny štýl jazdy a ďalšie faktory, ako je rýchlosť, vonkajšia teplota, topografia či používanie zariadení/jednotiek spotrebúvajúcich elektrickú energiu, ktoré môžu dojazd dokonca znížiť.* *Na dosiahnutie maximálnej rýchlosti nabíjania modelu EV6 je potrebné použiť 800-voltovú nabíjačku pre elektrické vozidlá, ktorá dodá najmenej 250 kW elektrickej energie. Na skutočnú rýchlosť nabíjania a čas nabíjania môže mať vplyv teplota akumulátora a vonkajšie poveternostné podmienky.*